Min irid jinfired mill-oħrajn jara x'jaqla', u għal kull xejn jiġġieled. L-iblah ma jħobbx jimxi bl-għaqal, irid biss juri fehemtu. Il-ħażen iġib it-tmaqdir miegħu; jiġi l-għajb fuq min jitlef ġieħu. Kliem l-għaref bħal ilma fond, għajn l-għerf nixxiegħa ta' ilma ħaj. Mhux sewwa raġun tagħti lill-ħażin, biex tagħti tort lill-ġust fil-ħaqq. Kliem l-iblah jaqla' l-inkwiet, kliem fommu jġib il-ġlied. Bi kliemu l-iblah jiġġarraf, fommu xibka għalih innifsu. Kliem ix-xewwiex bħal ikel bnin, li jinżel sa qiegħ l-istonku. Min jitnikker fuq xogħlu, jiġi ħu dak li jġarraf. Isem il-Mulej hu torri qawwi ; fih jistkenn il-ġust b'moħħu mistrieħ. Ġid l-għani hu belt qawwija għalih; jistħajlu sur għoli madwaru. Il-bniedem jitkabbar, sakemm ma jaqax, biex tasal għall-ġieħ, trid tiċċekken. Min iwieġeb qabel ma jisma', bluha jagħmel u mistħija jkollu. Min hu ta' kuraġġ jiflaħ għall-mard, imma min qalbu maqtugħa, biex jintrefa'? Moħħ miftuħ jikseb l-għerf; l-għorrief jagħtu widen għat-tagħlim. Min jagħti r-rigali jiftaħ it-triq quddiemu, u jibqa' dieħel sa quddiem il-kbar. Min jitkellem l-ewwel taħsbu għandu raġun, sakemm ħaddieħor jgħarblu u jistaqsih. Bix-xorti twaqqaf il-ġlied, u taqta' min għandu raġun f'tilwima kbira. Ħuk imweġġa' jsir għalik bħal belt qawwija, u l-ġlied iebes daqs bieb ta' fortizza. Bi frott kliemu jixba' l-bniedem, bi kliem fommu jaqla' x'jiekol. Fis-setgħa ta' lsien il-mewt u l-ħajja, min jinqeda bih tajjeb jiekol minn frottu. Min isib mara jsib il-ġid, u jikseb il-barka tal-Mulej. Il-fqir jitlob bil-ħniena, u l-għani jwieġeb bil-herra. Hemm ħbieb tal-isem biss; ħabib tassew jintrabat miegħek aktar minn ħuk.